विष्णुस्मृतिः/अष्टमोऽध्यायः
अथासाक्षिणः  । । ८.१  । ।

न राजश्रोत्रियप्रव्रजितकितवतस्करपराधीनस्त्रीबालसाहसिकातिवृद्धमत्तोन्मताभिशस्तपतितक्षुत्तृष्णार्तव्यसनिरागान्धाः  । । ८.२  । ।

रिपुमित्रार्थसंबन्धिविकर्मदृष्टदोषसहायाश्च  । । ८.३  । ।

अनिर्दिष्टस्तु साक्षित्वे यश्चोपेत्य ब्रूयात् । । ८.४  । ।

एकश्चासाक्षी  । । ८.५  । ।

स्तेयसाहसवाग्दण्डपारुष्यसंग्रहणेषु साक्षिणो न परीक्ष्याः  । । ८.६  । ।

अथ साक्षिणः  । । ८.७  । ।

कुलजा वृत्तवित्तसंपन्ना यज्वानस्तपस्विनः पुत्रिणो धर्मज्ञा अधीयानाः सत्यवन्तस्त्रैविद्यवृद्धाश्च  । । ८.८  । ।

अभिहितगुणसंपन्न उभयानुमत एकोऽपि  । । ८.९  । ।

द्वयोर्विवदमानयोर्यस्य पूर्ववादस्तस्य साक्षिणः प्रष्टव्याः  । । ८.१०  । ।

आधर्यं कार्यवशाद्यत्र पूर्वपक्षस्य भवेत्तत्र प्रतिवादिनोऽपि  । । ८.११  । ।

उद्दिष्टसाक्षिणि मृते देशान्तरगते च तदभिहितश्रोतारः प्रमाणं  । । ८.१२  । ।

समक्षदर्शनात्साक्षी श्रवणाद्वा  । । ८.१३  । ।

साक्षिणश्च सत्येन पूयन्ते  । । ८.१४  । ।

वर्णिनां यत्र वधस्तत्रानृतेन  । । ८.१५  । ।

तत्पावनाय कूश्माण्डीभिर्द्विजोऽग्निं घृतेन जुहुयात् । । ८.१६  । ।

शूद्र एकाहिकं गोदशकस्य ग्रासं दद्यात् । । ८.१७  । ।

स्वभावविकृतौ मुखवर्णविनाशेऽसंबद्धप्रलापे च कूटसाक्षिणं विद्यात् । । ८.१८  । ।

साक्षिणश्चाहूय आदित्योदये कृतशपथान्पृच्छेत् । । ८.१९  । ।

ब्रूहीति ब्राह्मणं पृच्छेत् । । ८.२०  । ।

सत्यं ब्रूहीति राजन्यं  । । ८.२१  । ।

गोबीजकाञ्चनैर्वैश्यं  । । ८.२२  । ।

सर्वमहापातकैस्तु शूद्रं  । । ८.२३  । ।

साक्षिणश्च श्रावयेत् । । ८.२४  । ।

ये महापातकिनां लोका ये चोपपातकिनां ते कूटसाक्षिणां अपि  । । ८.२५  । ।

जननमरणान्तरे कृतसुकृतहानिश्च  । । ८.२६  । ।

सत्येनादित्यस्तपति  । । ८.२७  । ।

सत्येन भाति चन्द्रमाः  । । ८.२८  । ।

सत्येन वाति पवनः  । । ८.२९  । ।

सत्येन भूर्धारयति  । । ८.३०  । ।

सत्येनापस्तिष्ठन्ति  । । ८.३१  । ।

सत्येनाग्निः  । । ८.३२  । ।

खं च सत्येन  । । ८.३३  । ।

सत्येन देवाः  । । ८.३४  । ।

सत्येन यज्ञाः  । । ८.३५  । ।

अश्वमेधसहस्रं च सत्यं च तुलया धृतम्  ।
अश्वमेधसहस्राद्धि सत्यं एव विशिष्यते   । । ८.३६  । ।

जानन्तोऽपि हि ये साक्ष्ये तूष्णींभूता उदासते   ।
ते कूटसाक्षिणां पापैस्तुल्या दण्डेन चाप्यथ   । । ८.३७  । ।

एवं हि साक्षिणः पृच्छेद्वर्णानुक्रमतो नृपः   । । ८.३८  । ।

यस्योचुः साक्षिणः सत्यां प्रतिज्ञां स जयी भवेत् ।
अन्यथा वादिनो यस्य ध्रुवस्तस्य पराजयः   । । ८.३९  । ।

बहुत्वं प्रतिगृह्णीयात्साक्षिद्वैधे नराधिपः   ।
समेषु च गुणोत्कृष्टान्गुणिद्वैधे द्विजोत्तमान्  । । ८.४०  । ।

यस्मिन्यस्मिन्विवादे तु कूटसाक्ष्यनृतं वदेत् ।
तत्तत्कार्यं निवर्तेत कृतं चाप्यकृतं भवेत् । । ८.४१  । ।